Terus angkunka pendiau asal
ENDANG kenyau ari kelia nyentukka diatu, kitai bansa Iban endang agi meruan nguan rumah panjai. Nya meh nyadi batang pendiau kena ngempung kitai Iban kenyau ari kelia nyentukka kemaya haritu. Rumah panjai meh pengempung semua batang pengawa Iban. Dulu ari tu penulis bisi udah ngenang pasal rumah panjai ti nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega. Berindik ari tu setiap iku orang ke nguan siti rumah panjai nya mesti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban tiap iku mensia ba rumah nya enda tau enda bebasa ka pangan diri. “Nya alai bala sida anembiak endang dilalau bebasaka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku bakih penulis Datu August Buma ke udah pinchin gawa perintah nyadi Direktor Opis Pengereja Pengawa di Sarawak ditu. August mansutka penemu tu lebuh bekenang enggau penulis sebedau Covid-19 tu datai mangka sereta ngachau pengidup mensia mayuh di menua tu sereta di serata dunya mega. “Ka tambah nya, enti bisi buah baka engkeranji, sibau, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku August ti berasal ari menua Sungai Bakong di Bintangor nampung jaku iya. Niang apai iya Buma Anggun tu berasal ari ai Kedap di Saratok. Ba pengidup rumah panjai dulu menya, lalu agi mega dikena sekeda orang rumah panjai sampai ka diatu, semua atur gawa, turun enggau bumai, endang sama bela besaup ngambika jampat tembu tauka teputar. Orang menya gagit bendar deka beduruk enggau pangan diri laban rindu gawa bebala mayuh, sereta mega kena neguhka tanggam kaul enggau diri serumah. Kemaya hari tu, kitai di rumah panjai udah jauh berubah ari aki ini kitai menya ba jalai pengidup ka tambah rumah panjai ti udah nyadi moden, lalu mayuh sekeda nya nyunto terrace house ba nengeri. Taja pia, kitai di rumah panjai agi mengkang balat ngemeranka pemanah kaul sereta basa enggau pangan diri. Ari tu sida udah selalu diberi petara ke nyaga sida pengelikun sereta mega pengelantang begulai enggau pangan diri.   GAGIT  BEGAWAI DI RUMAH PANJAI Nya meh kebuah rumah panjai endang belama nyadi palan ke dikesayau semua kitai Iban, lebih agi iya ke endang agi angkun ka pendiau begulu baka ba rumah panjai ke mai mayuh penguntung ngagai semua. Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari nengeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba nengeri nadai banding enggau Gawai ba rumah panjai, laban intu rumah panjai numbas ngemeranka pangkat, renggat umur enggau pemisi, tang dikira sebaka magang. Bepun ari pengelikun ba rumah panjai kenyau ari kelia, nya alai semua anembiak redak endang nemu sida mesti bebasa sereta sama besukungka tuai rumah ke nyadi pun semua pengawa ba rumah.  Taja pan ukai reti nya iya enda tau enda nemu semua adapt asal, beburung enggau utai bukai.  Tang selalu kitai tetemuka tuai rumah endang sigi nemu adat asal Iban. Nyadi ba pengawa bukai baka beburung enggau utai bukai nya tau enda ibuh nemu laban tu endang bisi orang ke nemu burung enggau mimpi. Pia mega baka mela burung enggau mimpi nya tau dikereja orang bukai, enda ibuh tuai rumah. Sebarang sapa ti nyadi tuai rumah endang dikarapka ulih ngempung semua nembiak redak, nyaga sereta nanggam adat ba rumah panjai.  Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus lalu enda ulih bepinang benibung; reti nya nadai tau bechiping. Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nunda ka adat Iban. Ba senentang tu iya tau ngulih ka atur penyampai ukum tauka tunggu ari bup tauka belalauka tusun ukum ti diberi perintah ngagai sida. Penyampau tunggu ti dikena orang jeman dulu nitih   bup ke digaga niang Benedict Sandin Iban Adat & Augury ungkup menua Bagi Kedua suba munyi ti dibantai aku dulu ari tu nyangka bisi diubah tauka nadai dikena agi. Nyadi enti penyalah nya besai, tuai rumah tau mai pekara nya ngagai pengulu tauka ngagai kunsil. Orang dua iku tu tau mega mai kes ngagai Kourt Majistret. Ba rumah panjai nya empu, tuai rumah ngena jalai ukum tauka tunggu ke lempung tauka mit agi baka enggau penyampau telu manuk, paku lawang, mangkuk, chapak enggau pinggai. Tunggu nya dikumbai se-uta iring manuk. Nyadi selalu dikena nimbang penyalah ke lempung sereta mega dibayar bala pengari baka bala pangan enggau kaban belayan orang ke bempu penyalah. TUSUN ADAT IBAN Tusun tunggu Tuai Rumah agi ga dikena diatu baka lebuh kena nimbang penyalah maya orang bisi rabat, ngulit sereta pengawa bukai. Nyadi tusun tunggu nya ulih peda kitai ba Tusun Adat Iban ditulis Benedict Sandin tang diatu udah digaga sereta diubah mimit. Ba sekeda menua ulu, mayuh kitai Iban agi bisi meri ukum Sigi Jabir enggau penyampau duit 50 sen, iya nya setengah ari penyampau seringgit. Nyadi iya dikumbai Jabir Iban. Nyadi seringgit nya dikumbai Jabir Perintah. Tang diatu utai tu jarang dikena. Nyadi ukum nya pulai ngagai tuai rumah tauka dibagi bala tuai rumah ke ngatur. Enti nyema ka penyalah orang nya udah ngasuh ari kudi, seduai dua iku tauka sebarang sapa ke ngudika menua enda tau enda munuh dua iku babi sepa (reti nya babi udah beranak) tauka babi lelaki ke udah tumbuh taring. Nyadi darah babi dua iku nya lalu ambi ka genselan menua ke udah kudi. Sida ti salah nya enda tau enda ngemansutka sebilah duku, kebuk enggau beliung. Kebuk nya empu tuai rumah. Duku enggau beliung nya empu orang ke nyemelih babi. Semua penyalah nyengkaum enchuri, masung, bisi tebunuhka orang tegal saru tauka sengaja nya dibai ngagai perintah magang. Penyalah baka ditemu butang tau diatur tuai rumah. Ba senentang tuai rumah enda tau enda munuh manuk ambika enselan tekala nya. Utai tu enda tau enda diaduka enggau jampat. Kebuah pia, takut ka laki tauka bini seduai ke udah ditemu butang nya malas tauka ngemedis enggau jalai kasar seduai ke salah butang. Enti utai bakanya bisi nyadi ari tegal tuai rumah laun munuh manuk sereta laun madah ngagai sida serumah bukai, tuai rumah nya empu tau kena ukum. Nembiak diatu jarang bendar nemu pasal tusun tunggu enggau adat asal rumah panjai. Kebuah pia, mayuh apai indai sida empu endang kurang penemu pasal pekara nya. Kitai enda ulih ngutuk sapa-sapa laban pengidup rumah panjai udah jauh bebida lalu ngejang ari asal iya kelia. Taja pia, kitai patut semua temegah ati laban rumah panjai mengkang nyadi pengempung kitai Iban. Bala kitai Iban ti diau di nengeri, nyuwa rumah tauka diau ba rumah diri empu endang semampai enda rari ari rumah panjai. Jarang ti nadai rumah panjai agi. Ti kitai nadai bilik diri empu, bilik menyadi tauka kaban bukai pan tau ga ditepat nemuai tauka datai ari nengeri nguang gawai enggau pengerami tauka rabat.   Tegal tu meh rumah panjai agi meruan nyadi tanda kelala kitai bansa Iban. Oleh TELESA EMPERAN 
See author's posts
